钦定古今图书集成/理学汇编/经籍典/第138卷 > 《汉韩婴诗外传二》 > 《大东》
## 钦定古今图书集成/理学汇编/经籍典/第138卷 > 《汉韩婴诗外传二》 > 《大东》

传曰：鲁有父子讼者，康子欲杀之。孔子曰：“未可杀也。
夫民父子讼之为不义久矣，是则上失其道；上有道，
是人亡矣。讼者闻之，请无讼。”康子曰：“治民以孝，杀一
不义，以僇不孝，不亦可乎？”孔子曰：“否。不教而听其狱，
杀不辜也；三军大败，不可诛也；狱谳不治，不可刑也。
上陈之教而先服之，则百姓从风矣；邪行不从，然后”
俟之以刑，则民知罪矣。夫一仞之墙，民不能逾；百仞
之山，童子登游焉，凌迟故也。今其仁义之凌迟久矣，
能谓民无逾乎？《诗》曰：“俾民不迷。”昔之君子，道其百姓
不使迷，是以威厉而刑措不用也。故形其仁义，谨其
教道，使民目晰焉而见之，使民耳晰焉而闻之，使民
心晰焉而知之，则道不迷而民志不惑矣。《诗》曰：“示我
显德行。”故道义不易，民不由也；礼乐不明，民不见也。
《诗》曰：“周道如砥，其直如矢。”言其易也。“君子所履，小人
所视。”言其明也。眷言顾之，潸焉出涕。哀其不闻礼教
而就刑诛也。